CELEX: 32020D0871
Language: hr
Date: 2020-06-23 00:00:00
Title: Provedbena odluka Komisije (EU) 2020/871 оd 23. lipnja 2020. o odobrenju metoda razvrstavanja svinjskih trupova u Litvi (Vjerodostojan je samo tekst na litavskom jeziku)

25.6.2020   
               
               
                  HR
               
               
                  Službeni list Europske unije
               
               
                  L 201/64
               
            
         PROVEDBENA ODLUKA KOMISIJE (EU) 2020/871
         оd 23. lipnja 2020.
         o odobrenju metoda razvrstavanja svinjskih trupova u Litvi
         (Vjerodostojan je samo tekst na litavskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 20. točku (p),
         budući da:
         
                     (1)
                  
                  
                     U odjeljku B.IV. točki 1. Priloga IV. Uredbi (EU) br. 1308/2013 predviđeno je da se pri klasiranju svinjskih trupova udio mišićnog tkiva ocjenjuje metodama razvrstavanja koje odobri Komisija te da se mogu odobriti samo metode ocjenjivanja koje su statistički dokazane i koje se temelje na fizičkom mjerenju jednog ili više anatomskih dijelova trupa svinje. Da bi se metoda ocjenjivanja mogla odobriti, njome se ne smije premašiti najveća dopuštena statistička pogreška pri ocjenjivanju. Ta je najveća dopuštena razina definirana u dijelu A Priloga V. Delegiranoj uredbi Komisije (EU) 2017/1182. (2)
                     
                  
               
                     (2)
                  
                  
                     Odlukom Komisije 2008/364/EZ (3) u Litvi je odobrena uporaba četiriju metoda razvrstavanja svinjskih trupova.
                  
               
                     (3)
                  
                  
                     Izmjene uređaja ili metoda razvrstavanja ne bi smjele biti dopuštene ako nisu izrijekom odobrene provedbenom odlukom Komisije.
                  
               
                     (4)
                  
                  
                     Litva je zatražila da Komisija ukloni odobrenje metoda „Hennessy Grading Probe (HGP7)” i „IM-03” s popisa odobrenih metoda razvrstavanja svinjskih trupova na njezinu državnom području jer se te metode ondje više ne upotrebljavaju.
                  
               
                     (5)
                  
                  
                     Litva je od Komisije zatražila i da odobri jednu novu metodu (Fat-O-Meat’er II). U tu je svrhu Litva dostavila detaljan opis postupka rasijecanja, navodeći načela na kojima se temelji ta nova metoda, rezultate postupka rasijecanja i jednadžbe upotrijebljene za procjenu postotka mišićnog tkiva u protokolu iz članka 11. stavka 3. Delegirane uredbe (EU) 2017/1182. Litva je od Komisije zatražila i odobrenje ažuriranih formula za dvije metode (Fat-O-Meat’er S70 i ručna metoda-ZP) koje su Odlukom 2008/364/EZ već odobrene za razvrstavanje svinjskih trupova na njezinu državnom području.
                  
               
                     (6)
                  
                  
                     Razmatranjem tog zahtjeva ustanovljeno je da su ispunjeni uvjeti za odobrenje nove metode razvrstavanja i ažuriranje jednadžbi za druge dvije. Stoga bi u Litvi trebalo odobriti te metode razvrstavanja i te formule.
                  
               
                     (7)
                  
                  
                     Zbog jasnoće i pravne sigurnosti Odluku 2008/364/EZ trebalo bi stoga staviti izvan snage.
                  
               
                     (8)
                  
                  
                     Kako bi se gospodarskim subjektima dalo dovoljno vremena za prilagodbu tehničkim uvjetima za uvođenje novih uređaja i novih jednadžbi, trebalo bi do 30. travnja 2021. nastaviti primjenjivati metode razvrstavanja svinjskih trupova odobrene na temelju Odluke 2008/364/EZ.
                  
               
                     (9)
                  
                  
                     Mjere predviđene ovom Odlukom u skladu su s mišljenjem Odbora za zajedničku organizaciju poljoprivrednih tržišta,
                  
               DONIJELA JE OVU ODLUKU:
         
            Članak 1.
            
               1.   Odobrava se uporaba sljedećih metoda razvrstavanja svinjskih trupova u Litvi u skladu s odjeljkom B.IV. točkom 1. Priloga IV. Uredbi (EU) br. 1308/2013:
               
                           (a)
                        
                        
                           uređaj „Fat-O-Meat’er S70 (FOM S70)” i s njim povezane metode razvrstavanja navedene u dijelu I. Priloga;
                        
                     
                           (b)
                        
                        
                           uređaj „Fat-O-Meat’er II (FOM II)” i s njim povezane metode razvrstavanja navedene u dijelu II. Priloga;
                        
                     
                           (c)
                        
                        
                           „ručna metoda (ZP)” s pomičnim mjerilom i s njom povezane metode razvrstavanja navedene u dijelu III. Priloga.
                        
                     
            
               2.   Uporaba ručne metode ZP s pomičnim mjerilom, navedene u prvom stavku točki (c), odobrava se samo u klaonicama:
               
                           (a)
                        
                        
                           ako u godišnjem prosjeku broj svinja zaklanih svaki tjedan ne prelazi 500; ili
                        
                     
                           (b)
                        
                        
                           samo ako zakaže metoda razvrstavanja iz stavka 1. točaka (a) i (b), ako u godišnjem prosjeku broj svinja zaklanih svaki tjedan prelazi 500.
                        
                     
         
         
            Članak 2.
            Nisu dopuštene izmjene odobrenih uređaja ili metoda razvrstavanja, ako te izmjene nisu izrijekom odobrene provedbenom odlukom Komisije.
         
         
            Članak 3.
            Odluka 2008/364/EZ stavlja se izvan snage s učinkom od 1. svibnja 2021.
         
         
            Članak 4.
            Ova je Odluka upućena Republici Litvi.
         
         
            Sastavljeno u Bruxellesu 23. lipnja 2020.
            
               
                  Za Komisiju
               
               Janusz WOJCIECHOWSKI
               
                  Član Komisije
               
            
         
         
            (1)  SL L 347, 20.12.2013., str. 671.
         
         
            (2)  Delegirana uredba Komisije (EU) 2017/1182 оd 20. travnja 2017. o dopuni Uredbe (EU) br. 1308/2013 Europskog parlamenta i Vijeća u pogledu ljestvice Unije za razvrstavanje goveđih, svinjskih i ovčjih trupova i u pogledu izvješćivanja o tržišnim cijenama određenih kategorija trupova i živih životinja (SL L 171, 4.7.2017., str. 74.).
         
            (3)  Odluka Komisije 2008/364/EZ od 28. travnja 2008. o odobrenju metoda ocjenjivanja svinjskih trupova u Litvi (SL L 125, 9.5.2008., str. 32.).
      
      
         
            PRILOG
            METODE RAZVRSTAVANJA SVINJSKIH TRUPOVA U LITVI
            DIO I.
            
               Fat-O-Meat’er S70 (FOM S70)
            
            
                     
                        1.
                     
                     
                        Pravila predviđena u ovom dijelu primjenjuju se kada se svinjski trupovi razvrstavaju uređajem naziva „Fat-O-Meat’er S70 (FOM S70)”.
                     
                  
                     
                        2.
                     
                     
                        Uređaj mora imati sondu promjera 6 milimetara s fotodiodom Siemens SFH 950/960 i mjerno područje od 3 do 103 milimetra. Rezultati mjerenja pretvaraju se s pomoću računala u procijenjeni udio mišićnog tkiva.
                     
                  
                     
                        3.
                     
                     
                        Udio mišićnog tkiva u trupu izračunava se u skladu sa sljedećom formulom:
                        LMPFOMS70 = 57,2500 – 0,2516 × F1 -0,3926 × F2 + 0,1620 × M2
                        pri čemu je:
                        
                                    LMPFOMS70
                                    
                                 
                                 
                                    =
                                 
                                 
                                    procijenjeni postotak mišićnog tkiva u trupu;
                                 
                              
                                    F1
                                 
                                 
                                    =
                                 
                                 
                                    debljina sala (uključujući kožu) u milimetrima, mjerena između 3. i 4. kralješka, 8 cm od linije klanja;
                                 
                              
                                    F2
                                 
                                 
                                    =
                                 
                                 
                                    debljina sala (uključujući kožu) u milimetrima, mjerena između 3. i 4. zadnjeg rebra, 6 cm od linije klanja;
                                 
                              
                                    M2
                                 
                                 
                                    =
                                 
                                 
                                    debljina mišićnog tkiva u milimetrima, mjerena između 3. i 4. zadnjeg rebra, 6 cm od linije klanja.
                                 
                              
                  
                     
                        4.
                     
                     
                        Ova formula vrijedi za trupove od 50 do 110 kilograma.
                     
                  DIO II.
            
               Fat-O-Meat’er II (FOM II)
            
            
                     
                        1.
                     
                     
                        Pravila predviđena u ovom dijelu primjenjuju se kada se svinjski trupovi razvrstavaju uređajem naziva „Fat-O-Meat’er II (FOM II)”.
                     
                  
                     
                        2.
                     
                     
                        Uređaj FOM II sastoji se od optičke sonde s oštricom, uređaja za mjerenje debljine s mjernim područjem od 0 do 125 milimetara i sustava za prikupljanje podataka i analizu. Uređaj FOM II sam pretvara rezultate mjerenja u procijenjeni udio mišićnog tkiva.
                     
                  
                     
                        3.
                     
                     
                        Udio mišićnog tkiva u trupu izračunava se u skladu sa sljedećom formulom:
                        LMPFOMII = 61,4200 – 0,6891 × F2 + 0,0977 × M2
                        pri čemu je:
                        
                                    LMPFOMII
                                    
                                 
                                 
                                    =
                                 
                                 
                                    procijenjeni postotak mišićnog tkiva u trupu;
                                 
                              
                                    F2
                                 
                                 
                                    =
                                 
                                 
                                    debljina sala (uključujući kožu) u milimetrima, mjerena između 3. i 4. zadnjeg rebra, 6 cm od linije klanja;
                                 
                              
                                    M2
                                 
                                 
                                    =
                                 
                                 
                                    debljina mišićnog tkiva u milimetrima, mjerena između 3. i 4. zadnjeg rebra, 6 cm od linije klanja.
                                 
                              
                  
                     
                        4.
                     
                     
                        Ova formula vrijedi za trupove od 50 do 110 kilograma.
                     
                  DIO III.
            
               Ručna metoda (ZP)
            
            
                     
                        1.
                     
                     
                        Pravila predviđena u ovom dijelu primjenjuju se kada se razvrstavanje svinjskih trupova vrši uporabom „ručne metode (ZP)” uz mjerenje pomičnim mjerilom.
                     
                  
                     
                        2.
                     
                     
                        Ova se metoda može provoditi uporabom pomičnog mjerila pri čemu se razvrstavanje određuje na temelju jednadžbe predikcije. Temelji se na ručnom mjerenju debljine sala i debljine mišića na središnjoj liniji rascjepa trupa.
                     
                  
                     
                        3.
                     
                     
                        Udio mišićnog tkiva u trupu izračunava se u skladu sa sljedećom formulom:
                        LMPZP = 54,89 – 0,4751 × F +0,1204 × M
                        pri čemu je:
                        
                                    LMPZP
                                 
                                 
                                    =
                                 
                                 
                                    procijenjeni postotak mišićnog tkiva u trupu,
                                 
                              
                                    F
                                 
                                 
                                    =
                                 
                                 
                                    debljina sala (uključujući kožu) u milimetrima, mjerena na najtanjem mjestu trupa, iznad mišića musculus gluteus medius na liniji klanja;
                                 
                              
                                    M
                                 
                                 
                                    =
                                 
                                 
                                    debljina mišića leđa u milimetrima, mjerena kao najkraća udaljenost od prednjeg (kranijalnog) ruba mišića musculus gluteus medius i gornjeg (dorsalnog) ruba vertebralnog kanala trupa na liniji klanja.
                                 
                              
                  
                     
                        4.
                     
                     
                        Ova formula vrijedi za trupove od 50 do 110 kg.